Minder beurtkrag oor feesgety verwag, sê EskomArgieffoto: GCIS Eskom het Vrydag aangekondig fase 2-beurtkrag is opgeskort danksy geringe verbeterings in kragopwekking en ŉ laer aanvraag na elektrisiteit. Fase 1-beurtkrag bly van krag. “Ons sal dadelik met klante kommunikeer indien die situasie verander,” het die kragvoorsiener in ŉ verklaring gesê. Alhoewel fase 1-beurtkrag Saterdag geïmplementeer word, sal beurtkrag na verwagting Sondag opgeskort word. “Tussen Maandag 10 Desember en Donderdag 13 Desember is daar ŉ hoë waarskynlikheid dat fase 2-beurtkrag weer ingestel sal word om die verwagte toename in die vraag na elektrisiteit deur die week te hanteer. Ons instandhoudingspanne werk onverpoosd om kragopwekkingseenhede weer aan te skakel.” Eskom het gesê ondernemings en aanlegte wat vir die feesgety sluit sal beteken dat daar na verwagting geen beurtkrag sal wees tussen 14 Desember en 13 Januarie 2019 nie. Die kragvoorsiener het gewaarsku dat swaar reën tydens die somerreënvalperiode in sekere gebiede ŉ impak kan hê op steenkool en gevolglik kragopwekking. “Die kragnetwerk bly onder druk en enige verandering kan tot beurtkrag lei.” Eskom het ook gewaarsku dat plaaslike kragonderbrekings kan voorkom. Die kragvoorsiener maan verbruikers om spaarsamig met elektrisiteit te werk en om nie-noodsaaklike toestelle af te skakel.